Magyar Köztársaság Kormánya
Válságkezelés és növekedés – stratégia az erős Magyarországért
TÁJÉKOZTATÓ
az Országos Érdekegyeztető Tanács részére
a miniszterelnök által az Országgyűlés 2009. február 16-án bejelentett - tervezett – intézkedésekről
2009. február

Kiindulási pont: az egyensúlyi pálya

A világgazdasági válság kezelése során is egyensúlyőrző politikát folytat Magyarország, emiatt érdemi és határozott kiadáscsökkentő lépéseket teszünk. Ez 2009-ben mintegy 200 milliárd forinttal, 2010-ben több mint 500 milliárd forinttal, 2011-ben pedig több mint 600 milliárd forinttal csökkenti az államháztartási kiadásokat az eredeti makro-pályához képest.
A kiadáscsökkenést megalapozó átalakítások és az adóstruktúra átrendezése együttesen a válságot követő fenntartható növekedés feltételeinek megteremtését szolgálják.

1. feladat: Munkabarát adórendszer

Adócsökkentő lépések:

· Munkáltatók járulékterhének csökkentése 5 százalékponttal – 32-ről 27%-ra - (egészségbiztosítási járulék 3, a munkaadói járulék 2 százalékponttal). 2009. júliusától a járulékcsökkentést a minimálbér kétszereséig lehet igénybe venni, 2010. januárjától pedig már a bér teljes összege után. A tételes egészségügyi hozzájárulás összege változatlanul havi 1950 Ft marad.

· A személyi jövedelemadó kulcsait júliustól a jelenlegi 18-36%-ról 19-38%-ra változtatjuk, a sávhatár pedig a jelenlegi 1,7 millióról 2009. júliusában 2,2 millióra, 2010. januárjában pedig 3 millió forintra emelkedik. Az alsó kulcs emelkedését a legalacsonyabb kereseteknél az adójóváírás növelése kompenzálja. 2009. júliusában megszűnik a magánszemélyeket terhelő különadó.

· 2010. januárjától megszűnik a vállalkozások különadója is.
Adócsökkentések forrását megteremtő lépések:

· 2010-től háromszorosára emelkedik a rehabilitációs hozzájárulás összege. Ezt csak azok a 20 főnél több embert alkalmazó munkáltatók fizetik, akik nem foglalkoztatnak legalább 5%-ban megváltozott munkaképességű dolgozót.
· 2010-től 19%-ra emelkedik a társasági adó kulcsa, és a beruházási kedvezmények kivételével (fejlesztési tartalék, kis- és középvállalkozások beruházási kedvezménye, gyorsított értékcsökkenés) lényegében minden társasági adóalap-kedvezmény megszűnik. 

· 2010-től jelentősen szűkül a munkáltatók által adott természetbeni juttatások adómentessége és az egyéb adómentes jövedelmek köre is. 

· A három és többgyermekes családok kedvezményét nem érintve megszűnik a legtöbb személyijövedelemadó-kedvezmény. 

· 2009. júliusától 3 százalékponttal emelkedik az áfa normál kulcsa.

· 2009. júliusától emelkedik a dohánytermékek, az üzemanyagok és az alkohol jövedéki adója. Az üzemanyag esetén úgy, hogy emelkedő világpiaci energiaárak mellett automatikus kompenzációs mechanizmus lép életbe.
· 2011-2013 között sor kerül az általános ingatlanadó bevezetésére. Az általános értékalapú ingatlanadó fokozatosan váltja fel az önkormányzatok által ma is kivethető ingatlanhoz kötődő különféle adókat.

2. feladat - célzott és munkára ösztönző szociális háló

· Folytatjuk és kiteljesítjük az Út a munkához programot 

· A rokkantsági ellátásban részesülők jelentős körének jogosultságát felülvizsgáljuk a 2008 elején hatályba lépő rehabilitációs reform keretében.
· A gyed igénybevételéhez szükséges biztosítotti jogviszony hossza 12 hónapra növekszik, a két évnél rövidebb, de 12 hónapot meghaladó biztosítási idővel rendelkező szülőknél a gyed folyósításának időszaka megegyezik a biztosítási jogviszony időtartamával, ezt követően az általános szabályok szerint a gyest lehet igénybe venni..

· A 14 és 18 év közötti gyermekek után járó családi pótlék képzési támogatássá alakul, azaz a kifizető megvonja, ha a szülők nem gondoskodnak arról, hogy gyermekük eleget tegyen tankötelezettségének.
· Ha a gyámhatóság úgy ítéli meg, hogy a gyermek érdekei sérülnek a családi pótlék felhasználása során, akkor a családi pótlékot átmeneti időre részlegesen természetbeni juttatássá lehet alakítani. 

· Megalakul a Nemzeti Ápolási Szolgálat, amely azoknak az ápolási díjban részesülőknek nyújt támogatást, akik többletjuttatásért hajlandóak további ápolást vállalni (a kiegészítő forrásokat Európai Uniós program biztosítja).
· Áttekintjük és egyszerűsítjük a gyermekmegőrzés intézményeit. A bölcsődén kívül egy annál egyszerűbb feltételeknek megfelelő intézményi kategória, a „családi gyermekfelügyelet” jön létre.
· Egyes univerzális ellátások adó alá vonása:
· A 2009. szeptemberben esedékes emelés után adóterhet nem viselő járandóságként – a szülők között kötelezően megosztva - adókötelessé válik a családi pótlék. 

· Különböző lakhatás-szerzéshez nyújtott lakásépítési és otthonteremtési támogatások adóterhet nem viselő járandóságként adókötelessé válnak. A szülők közti megosztáshoz két további kedvezmény járul: (1) az igénybevevő két év türelmi időt kaphat, (2) azután öt év alatt egyenlő részletekben lehet bevonni az adott támogatást az adó hatálya alá.

· Az egységes szociális számla 2011-től az ellátások teljes körét – függetlenül annak folyósítójától – tartalmazni fogja, az első ütem 2009-ben (állam által folyósított támogatások feltöltése), a második ütem 2010 elején (opcionális feltöltés az önkormányzatoknak) valósul meg.
· A gáz- és távhő ártámogatásban a világpiaci árak csökkenése lehetővé teszi a rászorultsági elv még határozottabb érvényesítését.
·  A lakásépítési és otthonteremtési támogatás esetén kötelező – részben bankszámlára helyezett – önrész előírása az igénybevétel feltételeként.
· A passzív táppénz összegének maximálása.

3. feladat – stabil és kiszámítható nyugdíjrendszer

· 2016-tól 2024-re évente 4 hónappal a mai 62 évről 65 évre emelkedik a nyugdíjkorhatár.
· A korhatár betöltését követően is a nyugdíjazás előfeltétele lesz az adott biztosítási jogviszony megszüntetése. Azaz csak akkor állapítják meg valakinek a nyugdíját, ha a megállapítás pillanatában nem áll munkaviszonyban.
· 2010. január 1-től a 13. havi nyugdíj a 2009. évi szinten beépül a nyugellátásokba, és az ezután nyugdíjba vonulók már nem kapnak 13. havi nyugdíjat. 

· 2010-től változnak a svájci indexálás szabályai. A nyugdíjak évi rendes emelését továbbra is a fogyasztói árak és a nettó keresetek változása alapján határozzák meg, de hogy ezek közül melyik milyen arányban befolyásolja az emelést, az a gazdasági növekedés ütemétől függ. A svájci indexálás új, javasolt szabálya gazdasági visszaesés idején a korábbinál nagyobb garanciát ad a nyugdíjasoknak, ugyanakkor a reálkeresetek emelkedéséből nem automatikusan, hanem a gazdasági növekedés ütemének függvényében biztosít többletet. 2% alatti GDP bővülés esetén inflációkövető az indexálás, 2 és 3% között 20%-ban a bérek változása, 80%-ban az infláció, 3 és 4% közötti GDP növekedés esetén 40%-ban a bérek változása, 60%-ban az infláció, 4% feletti GDP bővülés esetén – a mai rendszerhez hasonlóan – 50%-ban a bérek változása, 50%-ban az infláció határozza meg a nyugdíjemelés mértékét.
4. feladat – Fejlődő gazdaság és infrastruktúra

· A vállalkozások finanszírozásának támogatása kedvezményes hitelekkel, állami garanciavállalással, tőkealapokkal valamint a már korábban is sikeres pályázatok meghosszabbításával, illetve újak kiírásával és a hozzáférés egyszerűsítésével. Összesen 1.400 milliárd forint keretösszeg, valamint további 900 milliárd állami garancia áll rendelkezésre a finanszírozási programokhoz. 
	Sorszám
	Program (2009-2010)
	Keretösszeg
	Eredmény

	1.
	Új Magyarország Mikrohitel 
	58,5 Mrd Ft
	A Program indulása óta 862 db mikrovállalkozás 4,4 Mrd Ft hitelt kapott.

	2.
	Új Magyarország KKV Beruházási Hitel
	50,0 Mrd Ft
	Január elejétől hozzáférhető kereskedelemi banknál.

	3.
	Új Magyarország Forgóeszközhitel
	140,0 Mrd Ft
	2009. február közepétől lesz hozzáférhető az MFB-vel szerződő hitelintézeteknél. Az első szerződéseket a Fejlesztési Bank már megkötötte a bankokkal.

	4.
	MFB 

Új Magyarország Vállalkozásfejlesztési Hitelprogram
	160,0 Mrd Ft
	Az MFB nem agrárvállalkozásoknak kínált Új Magyarország Vállalkozásfejlesztési Hitelprogramjai már évek óta működnek, a válság következtében 2008 utolsó negyedévében a kihasználása megélénkült

	5.
	Széchenyi Kártya (kamattámogatása 2009. január 1-től 2%-ra emelkedett)
	2,0 Mrd Ft

(a kamattámogatás költségvetési igénye)
	2008. évben 17.774 db Széchenyi Kártyát bocsátottak ki, ami 124 Mrd Ft hitelkeret megnyílását eredményezte. 2009. első 15 napjában 370 db Kártyát adtak át

	6.
	Új Magyarország Portfoliógarancia Program
	28,2 Mrd Ft
	A működés kb. 3 hónapja alatt 32 db vállalkozási hiteleihez 0,5 Mrd Ft garanciavállalásra került sor.

	7.
	Új Magyarország Kockázati Tőke 
	35,0 Mrd Ft
	2009. II. negyedév végétől lesz elérhető

	8.
	Japán—Magyar kockázati tőkealap
	26,0 Mrd Ft
	2009. I. negyedév végétől lesz elérhető

	9.
	Új Magyarország Fejlesztési Terv
	500,0 Mrd Ft
	2009. január 30-án elindultak a pályázatok

	10.
	Új Magyarország Vidékfejlesztési Program
	400,0 Mrd Ft
	2009-2010-ben folyamatosan

	Összesen
	1399,7 Mrd Ft
	


· Külgazdasági diplomáciai offenzíva és kollektív külpiaci megjelenések. A válság által kevésbé érintett országokkal – mindenekelőtt Kína, Balkán, Közel-Kelet, Oroszország – fenntartott gazdasági kapcsolatok fejlesztése: gazdasági egyezmények megkötése, közös projektek indítása, kollektív megjelenések, valamint részvétel nemzetközi ágazati szakkiállításokon.
· Félfordulat a befektetés-ösztönzésben. A korábbi kiemelt ágazatok mellett az alacsonyabb hozzáadott értékű, de sok embert foglalkoztató külföldi befektetéseket is kiemelten támogatjuk.
· Exportfejlesztés és tőkekihelyezés: új tőkekihelyezést támogató konstrukciók indulnak a vállalkozások versenyképességének javítása érdekében.

· a KKV szektor rövidlejáratú exporthiteleihez állami hátterű export hitelbiztosítás nyújtása;
· a magyar kötött segélyhitelezési program hatókörének kiszélesítése;
· exporttámogatási pályázat; 

· exportösztönzési akcióterv: az ITD Hungary ágazati menedzsereivel cégre szabott ügyfélfejlesztési terv kidolgozása a programba bevont cégek számára személyes konzultációval;
· az ITDH, az Eximbank és a MEHIB bevonásával összeállítás készült a vállalkozások számára, amely teljeskörűen mutatja be a tőkekihelyezéseikhez jelenleg elérhető szolgáltatásokat, hitel és biztosítási termékeket.
· A foglalkoztatottság megőrzésének támogatása a gazdasági válság következtében átmenetileg nehéz helyzetbe jutott munkáltatóknál. (Ötből egy nap tanfolyam program az átmeneti foglalkoztatási gondokkal küzdő vállalatok munkavállalói számára, Országos Foglalkoztatási Alap forrásainak célirányos felhasználása)
· Térségi válságkezelő alapok felállítása.
· Beszállítókat támogató pályázati lehetőség indítása.
· A magyar gazdaság fejlődése szempontjából kiemelten fontos tudásintenzív iparág esetében hosszú távú stratégia megalkotása (autógyártás, informatika, biotechnológia, gyógyszeripar, logisztika).
· Az Új Magyarország Vidékfejlesztési Program folytatása, a mezőgazdaságban működő vállalkozások további támogatása, kiemelt célként kezelve a környezetbarát technológiák elterjedését és az állattenyésztés korszerűsítését.

· A magyar mezőgazdasági és élelmiszeripari termékek piaci pozícióinak javítása mind a belső, mind a külső piacon a közösségi agrármarketing lehető legszélesebb eszköztárát alkalmazva (ideértve a kereskedő cégekkel kötött, a magyar termékek nagyobb piaci részesedését célzó megállapodást is).
· Több kezdeményezés indul, illetve folytatódik Magyarország földgázellátási biztonságának fokozása érdekében:
· földgáztárolási kapacitások bővítése;
· szállítóvezeték fejlesztés;
· bányajáradék célzott csökkentése a földgázmezők jobb kiaknázása érdekében;
· nagyfogyasztói ösztönözési csomag kidolgozásra a földgázfogyasztás kiváltására krízis esetén.
· Új atomerőművi blokk építésének előkészítése Pakson.
· Új erőművek építésének támogatása, fókuszálva az alternatív energiahordozókra is, mint a biomassza és a geotermikus energia.
· A MÁV működési folyamatainak racionalizálása, szervezeti struktúrájának átalakítása, vagyongazdálkodásának javítása.
· Elővárosi vasúti közlekedés minőségének javítása; a HÉV és a MÁV elővárosi vonalainak összevonása, közös menetrend.
5. Feladat– Korszerű államigazgatás, megújuló politikai intézmények

· 199 fős országgyűlés az ahhoz tartozó egyszerű, arányos, olcsó, egyfordulós listás választási rendszerrel.
· Az önkormányzati képviselők számának differenciált csökkentése a mai létszám közel felére, 25 941-ről 13 576-ra.
· Az országgyűlési képviselők tiszteletdíjának és költségtérítésének rendezése, a bázist a mindenkori átlagkeresethez igazítva. Az alap képviselői fizetést (egy bizottsági tagsággal számolva) a mindenkori statisztikai átlagbér háromszorosában meghatározva, a költségtérítést pedig a számlával, illetve a kilométeróra-állással igazolt valós költségekre kiterjeszteni.
· Kezdeményezzük, hogy az ötszáznál kisebb lélekszámú településeken kizárólag társadalmi megbízatásban legyen betölthető a polgármesteri tisztség.  Az ennél nagyobb, de az ötezernél főnél kevesebbet számláló településeken a polgármesteri tisztség társadalmi megbízatásban és főállásban is betölthető.
· Az alpolgármesteri poszt jelenlegi széleskörű indokoltságának a felülvizsgálata, kisebb településeken és általában is az alpolgármesterek maximális száma, illetve maximális tiszteletdíjának felülvizsgálata.
· Az önkormányzati bizottsági rendszer egyszerűsítése, szem előtt tartva, hogy kisebb településen egy bizottság is elegendő.
· Önkormányzati feladatkörök deregulációja. Közel 100 jelenleg önkormányzati feladat megszűntetése, illetve áttelepítése államigazgatási szervhez.
· A közszolgáltatások szervezésében az önkormányzati törvény módosításával lehetővé tesszük, hogy a szaktörvények egyes önkormányzati feladatok kistérségi ellátását írják elő.

· Szigorítjuk az új község alapításához szükséges feltételeket. 1000 fő alatt erre nem lesz lehetőség.
· Az Állami Számvevőszék jogköreinek erősítése az önkormányzati pénzügyi fegyelem kikényszerítésében az önkormányzati könyvvizsgálók kiválasztásába történő bevonással.

· Az 1 500 fő alatti településeken kezdeményezzük az önálló polgármesteri hivatalok körjegyzőségbe szervezését. Emellett a jövőben a körjegyzőségek által ellátott települések lakóinak száma sem lehet 1 500 fő alatt, kivéve, ha legalább 10 település tartozik a körjegyzőséghez.

· Az önkormányzati vagyonkezelői jogot kiterjesztjük a társulásokra és az önkormányzati holdingokra is.

· A cél- és címzett támogatási rendszert megszüntetjük, mivel a fejlesztési források mára ésszerűsítve, koncentráltan és jóval nagyobb léptékben az Új Magyarország Fejlesztési Tervben érhetőek el.

· Jegyzői-polgármesteri tisztséghez tartozó feladatkörök pontosabb újraszabályozása, a Kormány- Önkormányzatok Egyeztető Fóruma javaslatának megfelelően.
· Csatlakozó község intézményének a létrehozása. A csatlakozó községgé nyilvánítást a település helyi népszavazás útján kezdeményezheti. Kezdeményezzük, hogy a 200 lakosságszám alatti település esetén, ha a törvényben meghatározott ideig nem tudnak testületet vagy polgármestert választani, a köztársasági elnök a Kormány kezdeményezésére megállapíthassa a csatlakozó községgé válást.
· Az üzleti szervezetekkel konzultálva 2009. június 30-ig az adminisztratív terhek csökkentésének egy újabb javaslatcsomagját fogalmazzuk meg, érintve többek között az adó- és járulékadminisztrációt, a pályázati eljárásokat, a foglalkoztatáshoz kapcsolódó eljárásokat és a lánctartozásokat.

· Módosítjuk a csődtörvényt, hogy az a mainál hatékonyabban szolgálja a reorganizációt.

· Közérdekvédelmi Hivatalt hozunk létre a tisztességes eljárások biztosítására, a visszaélések kivizsgálására.
· A korrupciót feltáró személyeket jogi védelemben és anyagi támogatásban részesítjük a bejelentő-védelmi törvényjavaslat alapján.

· Szigorítunk a lobbi tevékenység szabályain: a mai szervezeti megközelítés helyett a lobbizást mint tevékenységet szabályozzuk, így a mainál jóval szélesebb kört érintve. Ezzel párhuzamosan szigorítva az összeférhetetlenségi szabályokat is: a választott politikai tisztséget betöltők, az állami vezetők, illetve a vezető beosztású köztisztviselők nem csak a megbízatásuk ideje alatt, hanem annak megszűnését követő két évben sem lehetnének regisztrált lobbisták.
· Egyértelműbbé tesszük az összeférhetetlenségi szabályokat a helyi önkormányzatokban.
2.

